Fl-aħħar erba’ snin, mas-60,000 mara għamlu l-eżami kontra l-kanċer tas-sider fiċ-ċentru nazzjonali tal-iscreening tal-kanċer fix-Xatt ta’ Lascaris fil-Belt. Ċifri li għandu tvm.com.mt juru li bis-saħħa ta’ dan l-eżami aktar minn 200 mara evitaw il-konsegwenzi tal-kanċer tas-sider saħansitra meta lanqas kien hemm ebda sintomi. Fi zjara liċ-ċentru sibna li ħafna qegħdin jersqu għall-eżami tal-kanċer tas-sider filwaqt li għad hemm rata baxxa ta’ dawk li qed jagħmlu l-eżami għal kanċer tal-musrana. Sa mindu bdew is-servizzi tal-iscreening kontra l-kanċer tas-sider u tal-musrana inqabdu għexerien ta’ każijiet li setgħu jiġu ikkurati għaliex inqabdu fi stadju bikri. Il-kirurgu Joe Psaila stqarr ma’ tvm.com.mt li jinsab sodisfatt bl-għadd dejjem jiżdied ta’ persuni li jwieġbu għas-sejħa taċ-ċentru biex jagħmlu l-iscreening għall-kanċer tas-sider u għall-kanċer fil-musrana. Stqarr li filwaqt li għall-eżami tal-kanċer tas-sider iwieġbu sa 90 fil-mija tan-nisa li jissejħu biex jagħmlu t-test, huma biss sa 35 fil-mija tal-irġiel u n-nisa li jwieġbu għas-sejħa għall-eżami għall-kanċer tal-musrana. Dr Psaila spjega li l-pażjent li jkun jeħtieġ il-kura jibqa’ jkun segwit sakemm jingħata t-trattament fl-isptar Mater Dei. Is-Segretarju Parlamentari għas-Saħħa Chris Fearne appella lill-pubbliku biex ma jittraskurax dawn it-testijiet. Huwa ħabbar li l-Gvern qed iħejji biex mis-sena d-dieħla jibda jsir l-iscreening għall-kanċer tal-għonq tal-utru, wieħed mill-aktar kanċer komuni fost in-nisa.